У паняцця ёсць і іншыя значэнні, гл. Гарызонт (значэнні).

**ААТ «Кіравальная кампанія холдынгу „Гарызонт"»** — мінскае прадпрыемства, найбуйнейшы ў Беларусі і адзін з найбуйнейшых у краінах СНД вытворца спажывецкай электронікі і побытавай тэхнікі.

Гісторыя
--------

Завод «Гарызонт»
Радыёпрымач «Селена-215» («Акіян-215»)
Радыёпрымач «Верас РП-225» (1990)
Папярэднікам *«ААТ Гарызонт»* з’яўляўся *Мінскі радыёзавод*, створаны ў лістападзе 1940 года, да 23-х угодкаў кастрычніцкай рэвалюцыі.

У верасні 1939 года пасля заняцця Чырвонай Арміяй Вільні і рашэння савецкага кіраўніцтва перадаць яго Літве, усе віленскія заводы былі нацыяналізаваны, а іх абсталяванне дэмантавана і адпраўлена ў СССР. Абсталяванне радыёзавода *«Elektrit»* было перавезена ў Мінск, дзе на базе лесапільна-мэблевага заводу *«Дрэваапрацоўшчык»* пачалі ствараць новы радыёзавод. Выбар месца будаўніцтва быў абгрунтаваны наступнымі фактарамі: 1) Адна са складаных аперацый — выраб драўляных карпусоў для радыёпрымачоў, складала ў той час чвэрць усёй працаёмкасці. 2) Завод *«Дрэваапрацоўшчык»* які вырабляў розныя віды мэблі, без адмысловых цяжкасцяў мог зладзіцца з задачай вырабу карпусоў для радыёпрымачоў.

Рэканструкцыя былога лесапільна-мэблевага прадпрыемства ў радыёзавод была ажыццёўлена ў лімітава сціснутыя тэрміны — пачата ў снежні 1939 года і скончана да лістапада 1940 года. Бо была скарыстана тэхналагічнае абсталяванне фірмы *«Elektrit»*, завод стаў вырабляць і мадэлі радыёпрымачоў гэтай фірмы. Былі скарыстаны мадэлі радыёпрымачоў *«Komandor»* і *«Herold»* 1939 года, і ў 1940 годзе пачаўся выпуск супергетэродзіных радыёпрымачоў *«КІМ»*, *«Піянер»* і *«Маршал»*. Вонкавы выгляд радыёпрымачоў паўтараў польскія радыёпрымачы *«Komandor»* і *«Herold»*, электрычная схема была перапрацавана і палепшана. Новы радыёзавод стаў звацца *«Радыёзавод імя Молатава»*.

Падчас вайны Мінскі радыёзавод быў разбураны, аднак пасля вызвалення Мінска пачалося аднаўленне завода. З 1947 года радыёпрымач *«Маршал»* вырабляецца пад назвай *«Мінск».* На базе радыёпрымача *«Мінск»* з 1950 г, вырабляецца радыёла *«Мінск Р7»*. У 50-х гадах пашыралася наменклатура радыётэхнічнай прадукцыі: *«Мінск-55», «Мінск-58», «Беларусь-57»….*  У 1957 годзе, радыёзавод пераназываюць у *«Мінскі радыёзавод імя Леніна».*

У 1960-х гадах сталі набіраць папулярнасць транзістарныя радыёпрымачы. На Рыжскім радыёзаводзе ВЭФ пачалася вытворчасць транзістарных прымачоў сямейства Спідола, першы такі прымач быў выпушчаны ў 1960 годзе. Масавы выпуск пачаўся ў 1962 г. прымач апынуўся вельмі ўдалым і хутка заваяваў папулярнасць у СССР. Канструкцыя *«Спідолы»* стала асновай для распрацоўкі шматлікіх наступных мадэляў, якія адрозніваліся шматлікімі ўдасканаленнямі. Адна з гэтых мадэляў *«ВЭФ Транзістар-17»,* была ў 1968 г. перададзена на Мінскі радыёзавод, і на базе гэтай мадэлі пачаты выпуск сямейства прымачоў *«Акіян».*

У 2007 годзе створана сумеснае прадпрыемства з кітайскай кампаніяй Midea Group па вытворчасці побытавай тэхнікі.

У 2010 годзе прадпрыемства рэарганізавана ў холдынг «Гарызонт», які ўключае 4 бізнес-кірункі і дзесяць самастойных кампаній, што ўваходзяць у склад холдынгу.

У 2022 годзе для расійскага ПАТ «МТС», пачата вытворчасць тэлевізараў пад маркай KION Smart TV, на базе аперацыйнай сістэмы Android з фірмовай абалонкай KION.

Міжнародныя санкцыі
-------------------

27 мая 2023 года Украіна ўвяла санкцыі супраць прадпрыемства.

5 снежня 2023 года Міністэрства фінансаў ЗША ўвяло абмежавальныя меры адносна холдынга.

Цікавыя факты
-------------

З 1959 года па 1961 год на прадпрыемстве працаваў токарам Лі Харві Освальд, найбольш верагодны забойца Джона Кенэдзі, 35-га прэзідэнта ЗША.

Прадукцыя
---------

На 2008 год асартымент прадукцыі складаецца з:

1. Тэлевізары ЭПТ і ВК
2. ВК-маніторы
3. DVD-прайгравальнікі
4. Аўдыёсістэмы
5. Усталёўкі спадарожнікавага прыёму
6. ЗВЧ-печы
7. Радыёпрымачы
8. MP3-плэеры
9. Апаратура кабельнага ТБ
10. Прасы
11. Фены
12. Пыласосы
13. Кандыцыянеры

Гл. таксама
-----------

* Віцязь (прадпрыемства)

Заўвагі
-------

1. 1 2
2. ↑
3. ↑
4. ↑
5. ↑
6. ↑  Украина ввела санкции против 51 человека и 220 юридических лиц. В списке структуры РЖД и 19 белорусских предприятий (руск.). *Настоящее Время* (27 мая 2023).
7. ↑  Тапузідзіс, Шаўцоў, Шакуцін… ЗША ўвялі новыя санкцыі супраць фізічных і юрыдычных асоб Беларусі **(нявызн.)**.  Наша Ніва (5 снежня 2023).
8. ↑  Russia-related Designations; Belarus Designations; Issuance of Belarus General License (англ.).  Міністэрства фінансаў ЗША (5 снежня 2023). Праверана 6 снежня 2023.

Спасылкі
--------

* Афіцыйны сайт
* ГарызонтПраектБуд Архівавана 8 лютага 2016.
* Радыёпрымач «КІМ» Архівавана 24 красавіка 2015.
* Радыёпрымач «Піянер» Архівавана 24 красавіка 2015.
* Радыёпрымач «Маршал» Архівавана 24 красавіка 2015.
* Радыёпрымач «Мінск» Архівавана 16 сакавіка 2015.
* Радыёпрымачы «Komandor» і «Herold» польскай фірмы «Elektrit».  Архівавана 1 снежня 2016.  Архівавана 4 сакавіка 2016.
* Радыёпрымач «ВЭФ Транзістар-17» Архівавана 24 красавіка 2015.
*